Predkladacia správa 

	Materiál je predkladaný na rokovanie vlády SR v zmysle § 29 ods. 4 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov, podľa ktorého správca kapitoly zostavuje o výsledkoch rozpočtového hospodárenia návrh záverečného účtu.

	Úrad jadrového dozoru Slovenskej republiky (v ďalšom úrad) bol zriadený kompetenčným zákonom NR SR č. 1/1993Z. z. zo dňa 16. 12. 1992 s účinnosťou od 1. 1. 1993 ako nezávislý ústredný orgán štátnej správy. 

	Návrh záverečného účtu úradu za rok 2005 bol vypracovaný v súlade so Smernicou Ministerstva financií SR č. MF/29599/2005-312 z 28. 12. 2005. Obsahuje stručný a jednoduchý opis činnosti úradu v roku 2005 a podáva súhrnnú charakteristiku a zhodnotenie výsledkov rozpočtového hospodárenia úradu. Celkové hodnotenie rozpočtu ako aj jeho čerpania  je vykonané cez ekonomické ukazovatele ako sú príjmy, výdavky, evidencia majetku, rozbor zamestnanosti, programové hospodárenie, plnenie zámerov a cieľov.
  
	Zákonom o štátnom rozpočte schválené rozpočtové prostriedky vo výške 70 362 tis. Sk, po úpravách v súlade s rozpočtovými opatreniami vo výške 71 233 tis. Sk, slúžili na zabezpečenie poslania úradu. 

Úlohou úradu v roku 2005 bolo zabezpečiť, aby pri využívaní jadrovej energie bolo zdravie a bezpečnosť obyvateľstva plne chránené a aby jadrové zariadenia v Slovenskej republike boli bezpečné a aby boli pod trvalým dozorom nášho úradu. Ďalej zaručoval občanom SR ako i mezinárodnému spoločenstvu, že jadrová energia sa na území SR využívala výlučne na mierové účely. Toto poslanie bolo možné uskutočniť len za predpokladu existencie nezávislého dozorného orgánu, dostatočných kompetencií a dôvery verejnosti k dozornému orgánu ako aj za predpoklad plynulého financovanie činností úradu. Celkový úhrn výdavkov čerpaných k 31. 12. 2005 dosiahol výšku 73 070 tis. Sk. Boli použité prostriedky z troch zdrojov: zo štátneho rozpočtu vo výške 71 068 tis. Sk, z mimorozpočtových prostriedkov (dary a granty) vo výške 1 808 tis. Sk a vo výške 194 tis. Sk zo zmluvného poistného plnenia, o ktoré bol náš úrad oprávnený prekročiť rozpočtový limit výdavkov  v zmysle zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov. 

Predložený matriál nemá ekonomický, finančný a environmentálny vplyv, vplyv na zamestnanosť a podnikateľské prostredie, ani vplyv na štátny rozpočet.